CELEX: 32022D1165
Language: ro
Date: 2022-06-27 00:00:00
Title: Decizia (UE) 2022/1165 a Consiliului din 27 iunie 2022 privind semnarea, în numele Uniunii, și aplicarea cu titlu provizoriu a Acordului dintre Uniunea Europeană și Republica Moldova privind transportul rutier de mărfuri

7.7.2022   
               
               
                  RO
               
               
                  Jurnalul Oficial al Uniunii Europene
               
               
                  L 181/1
               
            
         DECIZIA (UE) 2022/1165 A CONSILIULUI
         din 27 iunie 2022
         privind semnarea, în numele Uniunii, și aplicarea cu titlu provizoriu a Acordului dintre Uniunea Europeană și Republica Moldova privind transportul rutier de mărfuri
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91 coroborat cu articolul 218 alineatul (5),
         având în vedere propunerea Comisiei Europene,
         întrucât:
         
                     (1)
                  
                  
                     La 2 iunie 2022, Consiliul a autorizat începerea negocierilor cu Republica Moldova referitoare la un acord între Uniunea Europeană și Republica Moldova privind transportul rutier de mărfuri (denumit în continuare „acordul”).
                  
               
                     (2)
                  
                  
                     Negocierile s-au încheiat cu succes la data de 15 iunie 2022.
                  
               
                     (3)
                  
                  
                     Având în vedere perturbările importante din sectorul transporturilor din Republica Moldova cauzate de războiul de agresiune purtat de Rusia împotriva Ucrainei, este necesar ca operatorii din Republica Moldova să găsească rute de tranzit alternative pe cale rutieră prin Uniunea Europeană și noi piețe pentru a-și exporta mărfurile.
                  
               
                     (4)
                  
                  
                     Având în vedere faptul că autorizațiile acordate în cadrul sistemului de cote multilaterale al Conferinței Europene a Miniștrilor Transporturilor din cadrul Forumului Internațional al Transporturilor și acordurile bilaterale existente cu Republica Moldova nu le permit operatorilor de transport rutier de mărfuri din Republica Moldova să dispună de flexibilitatea necesară pentru a-și intensifica și planifica operațiunile prin și cu Uniunea Europeană, este esențial să se liberalizeze transportul rutier de mărfuri atât pentru operațiuni bilaterale, cât și pentru tranzit.
                  
               
                     (5)
                  
                  
                     Având în vedere circumstanțele excepționale și unice care necesită semnarea și aplicarea cu titlu provizoriu a acordului și în conformitate cu tratatele, este oportun ca Uniunea să exercite temporar competența partajată relevantă care îi este conferită prin tratate. Orice efect al prezentei decizii asupra repartizării competențelor între Uniune și statele membre ar trebui să fie strict limitat în timp. Competența exercitată de Uniune în temeiul prezentei decizii și al acordului ar trebui, prin urmare, să fie exercitată numai în ceea ce privește perioada de aplicare a acordului. În consecință, competența partajată astfel exercitată va înceta să fie exercitată de către Uniune de îndată ce acordul încetează să se aplice. Fără a aduce atingere altor măsuri ale Uniunii și sub rezerva respectării acestora, competența respectivă va fi din nou exercitată ulterior de statele membre, în conformitate cu articolul 2 alineatul (2) din Tratatul privind funcționarea Uniunii Europene (TFUE). În plus, se reamintește faptul că, astfel cum se prevede în Protocolul nr. 25 privind exercitarea competențelor partajate, anexat la Tratatul privind Uniunea Europeană și la TFUE, în prezenta decizie domeniul de aplicare al exercitării competenței Uniunii include numai elementele reglementate de prezenta decizie și de acord, și nu întregul domeniu. Exercitarea competenței Uniunii prin prezenta decizie nu aduce atingere competențelor respective ale Uniunii și ale statelor membre în ceea ce privește orice negociere, semnare sau încheiere în curs sau viitoare a unor acorduri internaționale în respectivul domeniu cu orice altă țară terță.
                  
               
                     (6)
                  
                  
                     Prin urmare, acordul, a cărui aplicare este limitată în timp, cu posibilitatea de reînnoire a acestuia sub rezerva adoptării unei decizii de către comitetul mixt instituit prin acord, care ar trebui să fie ulterioară adoptării unei decizii a Consiliului privind definirea poziției Uniunii în această privință, ar trebui semnat de urgență în numele Uniunii Europene, sub rezerva încheierii sale la o dată ulterioară.
                  
               
                     (7)
                  
                  
                     Pentru a începe să producă efecte benefice asupra transportului de mărfuri cât mai curând posibil, acordul ar trebui să se aplice cu titlu provizoriu, în conformitate cu articolul 12 din acesta,
                  
               ADOPTĂ PREZENTA DECIZIE:
         
            Articolul 1
            Se autorizează semnarea, în numele Uniunii, a Acordului dintre Uniunea Europeană și Republica Moldova privind transportul rutier de mărfuri, sub rezerva încheierii acordului menționat (1).
         
         
            Articolul 2
            
               (1)   Exercitarea competenței Uniunii în temeiul prezentei decizii și al acordului se limitează la perioada de aplicare a acordului. Fără a aduce atingere altor măsuri ale Uniunii și sub rezerva respectării acestora, după expirarea acestei perioade de aplicare Uniunea încetează imediat exercitarea competenței respective, statele membre începând să își exercite din nou propria competență în conformitate cu articolul 2 alineatul (2) din TFUE.
            
            
               (2)   Exercitarea competenței Uniunii în temeiul prezentei decizii și al acordului nu aduce atingere competenței statelor membre în ceea ce privește orice negociere, semnare sau încheiere în curs sau viitoare a unor acorduri internaționale privind transportul rutier de mărfuri cu orice altă țară terță, precum și cu Republica Moldova în ceea ce privește perioada ulterioară încetării aplicării acordului.
            
            
               (3)   Exercitarea de către Uniune a competenței menționate la alineatul (1) vizează numai elementele reglementate prin prezenta decizie și prin acord.
            
            
               (4)   Prezenta decizie și acordul nu aduc atingere competențelor respective ale Uniunii și ale statelor membre în domeniul transportului rutier de mărfuri în ceea ce privește alte elemente decât cele reglementate prin prezenta decizie și prin acord.
            
         
         
            Articolul 3
            Președintele Consiliului este autorizat să desemneze persoana sau persoanele împuternicite să semneze acordul în numele Uniunii.
         
         
            Articolul 4
            Acordul se aplică cu titlu provizoriu, în conformitate cu articolul 12 din acesta, începând de la data semnării sale și până la finalizarea procedurilor necesare pentru intrarea sa în vigoare.
         
         
            Articolul 5
            Prezenta decizie intră în vigoare la data adoptării.
         
         
            Adoptată la Luxemburg, 27 iunie 2022.
            
               
                  Pentru Consiliu
               
               
                  Președintele
               
               A. PANNIER-RUNACHER
            
         
         
            (1)  A se vedea pagina 4 din prezentul Jurnal Oficial.